'Ligte' skorsing 'n kwaai slag vir Bulls | Maroela Media
'Ligte' skorsing 'n kwaai slag vir Bulls
Pierre Schoeman – in aksie teen die Goue Leeus (Foto GB Jordaan)
Selfs die betreklik ligte skorsing van een van hul uitblinkers is 'n kwaai slag vir die Bulls, wat die afgelope tyd 'n belowende opswaai in die Superrugbyreeks getoon het.
Die stut Pierre Schoeman is vir ses weke deur 'n Sanzaar-vuilspelkomitee geskors nadat hy op grond van 'n uitwysing skuld erken het dat hy 'n teenstander gebyt het.
Hoewel dit aansienlik ligter is as die 18 maande wat die Springbokstut Johan le Roux geskors is nadat hy die All Black-kaptein Sean Fitzpatrick gebyt het, of die ses maande wat Kevin Yates (London Scottish) vir 'n soortgelyke oortreding opgelê is, is dit nietemin 'n swaar slag vir die Bulls.
Die Pretoriase franchise het sy jongste drie wedstryde gewen, en Schoeman was een van die uitblinkers wat die grondslag daarvoor gelê het. Hy word selfs as 'n moontlike Bokstut bestempel.
Sy skorsing tot Saterdag 2 Junie beteken hy loop deurslaggewende kragmetings teen die Highlanders (Loftus Versfeld), Stormers (Nuweland), Sharks (Loftus), Jaguares (in Argentinië) en die Brumbies (Loftus) mis.
Dis 'n skrale troos dat die Bulls op 2 Junie 'n loslootjie het.
Veral teen die Stormers en die Sharks verbeur Schoeman ook belangrike kanse om sy kleim in die Bokspan af te steek.
Luidens Sanzaar se verklaring het die komitee beslis die oortreding regverdig 'n skorsing van 12 weke, maar met inagneming van Schoeman se vroeë skulderkenning, sy goeie karakter, goeie dissiplinêre rekord en berou, is dit tot ses weke versag.
Superrugby tugsake vuilspel
Voel Aussies se spelerbaas nog so oor SA weglating?
Oud-Pretorianer kry 20 in Amerikaanse geldliga
AI TOG HOE DOM KAN JY WEES DIE MANNE LUISTER NET NIE,KAMERAS ORAL MAAR DROOG MAAK SAL HULLE.
SORRY MAAR DIT IS JOU VERDIENDE LOON.
Dasie pille vir sulke onnooslikhede nie.
Die bul wil seker 'n Lion of Shark wees?
Baie gelukkig om so lig daarvan af te kom. 'n Gebytery was nog altyd as 'n baie ernstige oortreding (selfs in die amateur-era) beskou. Eintlik 'n skande, so 'n speler behoort nie as 'n Bok oorweeg te word nie.
As Schoeman bo die Aussie was toe hy hom gebyt het is sy aksie onverskoonbaar en sy straf hopeloos te lig. Was die Aussie straks met sy maag bo-op Schoeman se gesig en die res van sy (Schoeman) lyf vasgedruk, het hy dalk uit noodweer hom gebyt. Ek het nie die voorval gesien nie en weet dus nie wat die presiese omstandighede was nie. Die veroordelende en slimjan-kommentators moet miskien eerder 'n bietjie besin alvorens hulle kommentaar lewer…